پي اېس اېل دويم د پېښور زلمي لوبډلې وګټلو 
د پي اېس اېل دويم فائنل د پېښور زلمي لوبډلې وګټلو، په فاينل مېچ کې د پېښور زلمي په ټاکل شوو ۲۰ اوورونو کې د ۱۴۹ رنزونو د هدف په ځواب کې د کويټه ګلېډې اېټرز ټول لوبغاړي په ۱۷م اوور کې په ۹۰ رنزونو اؤټ شو او داسې د پېښور زلمي لوبډلې لوبه په ۵۸ رنزونو وګټله.
د پېښور زلمي کامران اکمل د ټورنامنټ د غوره لوبغاړي ترڅنګ، غوره وکټ کيپر او ښه بېټسمېن هم وګرځول شو. او د کراچۍ کنګز سهېل خان په زياتو لوبغاړو اؤټ کولو د ټورنامنټ غوره لوبغاړی وګرځول شو. د پېښور زلمي له خوا په غوره باولنګ محمد اصغر درې لوبغاړي اوټ کړل. حسن علي، وهاب رياض دوه او حفيظ او جارډن يو يو لوبغاړی اؤټ کړو. د پېښور زلمي له اړخه تر ټولو زيات کامران اکمل ۴۰ رنزونه جوړ کړل. د زلمي کپتان ډېرن سېمي په ۱۱ بالونو ۲۸ رنزونه جوړ کړل. د کويټې عامر اېمرېت درې،حسن خان دوه او محمد نواز يو لوبغاړی اوټ کړی ؤ. د پېښور زلمي لوبډلې کپتان ډېرن سمي او د کويټه ګلېډي اېټرز مشري سرفراز احمد وکړه. د پېښور زلمي په لوبډله کې شاهدافريدي د ژوبلېدو له امله ونه لوبيدو، افريدی له دې وړاندې د کراچۍ کنګز سره په مېچ کې ژوبل شوی ؤ. د شاهدافريدي په ځای افتخاراحمد په لوبډله کې شامل کړی شوی ‌ؤ. له دې نه علاوه د پېښور لوبډله کې شامل ټول بهرني لوبغاړي د پي اېس اېل فائنل دپاره لاهور ته راغلي،او د کويټه ګلېډي اېټرز په لوبډله کې شامل بهرني پينځه واړه لوبغاړي پاکستان ته د امنيت له سببه نه ؤ راغلي او د هغوي په ځای نوي بهرني لوبغاړي په لوبډله کې شامل کړی شوي وو. د لاهور په قذافي ميدان کې د مېچ شورو کېدو نه وړاندې خوندوره دستوره وشوه چې پکې سندرې وويل شوې او د نڅا ننداره پکې وړاندې شوه. د پي اېس اېل چيئرمېن نجم سيټهي وويل د اولس په شوق د پي اېس اېل فائنل په لاهور کې کېدل يقيني شو. هغه ويلي ‌ؤ که فائنل هره لوبډله وګټي، ګټه د پاکستان ده. د پي اېس اېل ټول مېچونه په متحده عرب اماراتو کې شوي او چارواکو ويلي ؤ د فائنل لاهور ته راوړلو مقصد يې د نړيوال کرکټ پاکستان ته راوستل دي. پي اېس اېل کې د پېښور او کويټې نه علاوه د لاهور، اسلام اباد او کراچۍ لوبډلو برخه اخسته. د لاهور قلندر لوبډله وړومبی، په دويم نمبر اسلام اباد يونائټډ او په درېم نمبر د کراچۍ کنګ لوبډله د ټورنامنټ نه بهر شوی ؤ. تېر کال د پي اېس اېل فائنل د اسلام اباد لوبډله په خپل نوم کړی ؤ. د لاهور په قذافي ميدان کې په لويه شمېره کې خلک د فائنل مېچ کتو له راغلي او د چارواکو په وينا په مېدان کې د ۲۴ زرو خلکو د ناستې ګنجائش موجود دی او ټول مېدان د خلکو ډک لېدل کېدو. د پنجاب صوبايي حکومت ويلي د مېچ په مهال يې د لوبې په ميدان کې او بهر د امنيت کلک ګامونه پورته کړي دي. د راپورونو ترمخه د پاکستان په بېلابيلو ښارونو کې د مېچ کتو دپاره خصوصي انتظامات شوي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.